b"\n_START_ARTICLE_\nGr\xc3\xa0cia Territori Sonor\n_START_PARAGRAPH_\nGr\xc3\xa0cia Territori Sonor \xc3\xa9s una associaci\xc3\xb3 no lucrativa creada el 1996 per Victor Nubla i Juan Crek fundada amb un ampli col\xc2\xb7lectiu de persones. El mateix any organitzen la primera edici\xc3\xb3 del Dispositiu LEM, programa de m\xc3\xbasica experimental que es produeix mensualment en espais com ara bars (el m\xc3\xadtic Heliog\xc3\xa0bal, en la seva primera \xc3\xa8poca), petites galeries d'art, carrers, places... El projecte defuig la massificaci\xc3\xb3 i mant\xc3\xa9 l'activisme de les iniciatives filantr\xc3\xb2piques dels vuitanta, per\xc3\xb2 amb voluntat de professionalitzaci\xc3\xb3. Escullen no tenir una seu permanent i practiquen la simbiosi amb espais i entitats del territori, intervenint amb accions puntuals en qualsevol lloc de la ciutat i interaccionant dins les xarxes. Aix\xc3\xb2 ha perm\xc3\xa8s un creixement sostenible i autoregulat del projecte, i que s\xe2\x80\x99hagi convertit en plataforma per als creadors i model de nous projectes emergents._NEWLINE_Es tracta d'un projecte nascut per iniciativa d'un grup de m\xc3\xbasics, investigadors sonors i altres persones vinculades a les arts i la comunicaci\xc3\xb3 de la ciutat de Barcelona, davant la manca de circuits per a la difusi\xc3\xb3 i promoci\xc3\xb3 de l'experimentaci\xc3\xb3 musical. Pret\xc3\xa9n fomentar expressions culturas actives i creatives, que posin en dubte les certeses formals i que donin lloc a noves situacions est\xc3\xa8tiques. El projecte t\xc3\xa9 el suport de la Uni\xc3\xb3 Europea, l'Institut de Cultura de l'Ajuntament de Barcelona, el Districte de Gr\xc3\xa0cia, i el Consorci Catal\xc3\xa0 de Promoci\xc3\xb3 Exterior de la Cultura (COPEC)._NEWLINE_Ha comen\xc3\xa7at a crear una xarxa d'entitats, locals, sales de concerts, teatres, laboratoris de so, discogr\xc3\xa0fiques, etc. amb l'objectiu de treballar conjuntament per millorar l'oferta cultural de Barcelona i convertir el barri de Gr\xc3\xa0cia en un punt de refer\xc3\xa8ncia de la m\xc3\xbasica experimental a nivell europeu. Sis locals, que formen part d'aquesta xarxa d'entitats, comen\xc3\xa7aran a programar concerts (sis al mes) a partir del proper mes de desembre. Es tracta dels bars Caf\xc3\xa8 del Sol, La \xc3\x91ola, Galp\xc3\xb3n Sur, Mi Bar, l'Associaci\xc3\xb3 d'Artistes Heliog\xc3\xa0bal i la galeria d'art G.M.B. (Galeria Metropolitana de Barcelona)._NEWLINE_Amb motiu de la presentaci\xc3\xb3 del projecte s'ha editat el CD Experimental Music from Gr\xc3\xa0cia que inclou una selecci\xc3\xb3 de m\xc3\xbasics i grups vinculats al projecte: Audiopeste, Ivo Na\xc3\xaff, Gringos, Alien Mar, Mohochemie, R\xc3\xa0eo, Macromassa, Pascal Comelade, Koniec, Superelvis, Hiroshi Kobayashi, Jakob Draminsky, C\xc3\xb4clea i Oriol Perucho. El 1997 va rebre la Medalla d'Honor de Barcelona."